Vermiste Nepal-vliegtuig gevindReddingspanne het Maandag die soektog voortgesit. (Foto: NASpokesperson/Twitter) Nepalese soek-en-reddingspanne het Maandag op die wrakstukke van ŉ vermiste passasiersvliegtuig afgekom wat reeds vanaf die vorige dag soek is nadat dit kontak met lugverkeerbeheer verloor het. Altesame 22 mense was aan boord van die passasiersvlug, maar dit is onduidelik of enige van hulle die neerstorting oorleef het. Narayan Silwal, woordvoerder van die Nepalese weermag, het Maandag bevestig dat die wrakstukke opgespoor is, maar dat nog spanne op pad is om meer besonderhede oor die voorval in te win en na oorlewendes te soek. Silwal het ŉ foto van die vliegtuig op Twitter gedeel wat wys hoe wrakstukke oor ŉ berghang gestrooi is. Die vliegtuig se registrasienommer 9N-AET kan duidelik op ŉ stuk vlerk gesien word. Owerhede glo die voorval is deur swak weerstoestande veroorsaak, berig CNN. Die wrakstukke van die vermiste vliegtuig. (Foto: NASpokesperson/Twitter) Die Nepalese lugdiens Tara Air se woordvoerder, Sudarshan Bartaula, het vroeër aan AFP gesê dat die vlug Sondagoggend vanaf die westelike dorp Pokhara na die gewilde toeristedorp Jomsom gevlieg het. Vlugte tussen die twee gebiede duur gewoonlik net 20 minute. Slegs 15 minute nadat die vliegtuig opgestyg het, het lugverkeerbeheer egter kontak verloor. Daar was 19 passasiers en drie bemanningslede aan boord van die Twin Otter-vliegtuig. Twee van die passasiers was Duitsers, vier Indiërs en die res Nepalese. Reddingspanne het Sondagaand tot laat nog met helikopters gevlieg, op soek na die vliegtuig, maar moes eindelik die soektog opskort. Die wrakstukke is eers Maandagoggend gevind toe reddingshelikopters ŉ veilige plek kon vind om te land. Spanne het glo GPS-, selfoon- en satellietseine gevolg voordat hulle die wrak opgespoor het. Die betrokke vlugoperateur is ŉ filiaal van Yeti Airline, ŉ binnelandse lugdiens wat in private besit is wat toeriste na afgeleë bestemmings oor die hele Nepal vlieg. Dié lugdiens het sy laaste noodlottige ongeluk in 2016 aangeteken wat op dieselfde roete plaasgevind het. Altesame 23 mense was aan boord van daardie vliegtuig toe dit in ŉ berghang in die Myagadi-distrik neergestort het.